Papersnake/gushiwen huggingface dataset:
玲珑四犯（杭友促归，调此寄意）
张炎（宋代）

流水人家，乍过了斜阳，一片苍树。怕听秋声，却是旧愁来处。因甚尚客殊乡，自笑我、被谁留住。问种桃、莫是前度。不拟桃花轻误。

少年未识相思苦。最难禁、此时情绪。行云暗与风流散，方信别泪如雨。何况夜鹤帐空，怎奈向、如今归去。更可怜，闲里白了头，还知否。
怀王彦博徐审知
赵蕃（宋代）

遮眼文书倦，可人亲友赊。
寸疏无更有，鸦断直还斜。
两鬓宁禁白，余生孰可涯。
关余三作径，愧尔五其车。
江亭十绝 其三
朱晞颜（宋代）

暑雨初收积潦深，虹桥高下任浮沉。痴儿了却公家事，卧看西林度夕阴。
绝粮
袁说友（宋代）

旧索长安米，今无负郭田。
平生一饱计，岁晚百忧煎。
漂母今何有，王孙空自怜。
日高亭欲午，寒屋灶无烟。
夜闻松声有感
陆游（宋代）

清晨放船落星石，大风吹颿如箭激，回头已失庐山云，却上吴城观落日。
夜深龙归擘祠门，入木数寸留爪痕。
明朝就视心尚栗，腥风卷地雷霆奔。
归船买酒持自慰，性命平生惊屡戏。
固知神怒有定时，波纹蹙作鱼鳞细。
如今衰病卧林垧，霜覆茆檐月满庭。
松声惊破三更梦，犹作当时风浪听。
文公书院新创
方回（元代）

新堂育士焕榱椽，突起文公故宅边。
孟子向来推亚圣，邹人谁不企先贤。
遗书会萃垂千古，缺典因循近百年。
为问杏坛旧邻里，颜曾以后岂无传。
会稽狱中访徐文长
朱邦宪（明代）

廿载神交意气同，相逢有泪洒阴风。
箯舆拟作五经笥，圜室今为一亩宫。
狱吏未能书牍背，侠徒那得载车中。
天王何日封三府，不使沉冤射白虹？
舍北新筑水亭
陶益（明代）

开竹移幽径，结茅占碧湍。鱼苗惊乍暖，燕子送轻寒。

野外留江槛，檐前护药栏。卜邻惟有仲，晨夕数相欢。
马家山
车瑾（宋代）

山头红日生，山下蚁蛙争。
朝市谁能问，烟云我自耕。
胡麻调紫蕨，黄独煮香秔。
无意随园绮，逃名更得名。
十四日雪后朝回史馆作
顾清（明代）

紫宸晴雪映蓬莱，独出东厢候锁开。
学士履声云里下，君王鸾驾月中回。
争先皓鹤羞初日，失喜遥林见早梅。
坐听角门宣唤急，却思授简惧非才。
二十三日阻雨鸭陂驿因写道中诗寄罗郢州]
项安世（宋代）

横吹逆西断人行，破驿孤眠又一程。
写得吴笺寄长寿，无情风雨却多情。
孔雀院后蒙泉
晁补之（宋代）

檐头山作屏当砌，石眼泉为镜照窗。
我亦困蒙如可击，此泉从户到西江。
西州即事
黄庚（元代）

一雨洗空碧，江城独倚楼。
山吞残日没，水挟断云流。
灯影深村夜，钟声古寺秋。
西州旧游地，十载此淹留。
次韵张耒见寄
苏辙（宋代）

相逢十年惊我老，双鬓萧萧似秋草。
壶将未洗两脚泥，南辕已向淮阳道。
我家初无负郭田，茅庐半破蜀江边。
生计长随五斗米，飘摇不定风中烟。
茹蔬饭糗不愿余，茫茫海内无安居。
此身长似伏辕马，何日还为纵壑鱼。
怜君与我同一手，微官肮脏羞牛后。
请看插版趋府门，何似曲肱眠瓮牖。
中流千金买一壶，椟中美玉不须沽。
洛阳榷酒味如水，百钱一角空满盂。
县前女儿翠欲滴，吏稀人少无晨集。
到官惟有懒相宜，卧看南山春雨湿。
送张子固大资政赴召命二首 其二
李纲（宋代）

屏迹山林养病身，数迂旌旆访幽人。追酬雅韵篇章富，共醉芳醪意气亲。

顾我老为沧海客，羡公去作紫霄宾。经纶蚤动中兴业，亦欲归居浙水滨。
双剑峰
黄诰（宋代）

泻成神剑倚双峰，天地为炉造化工。
万丈虹霓连碧落，一声霹雳走丰隆。
拂开岚障千山秀，削尽妖魔六宇空。
应笑镆铘为小器，延平津上合雌雄。
禅人并化主写真求赞
释正觉（宋代）

深默而耀，至虚而灵。
我亡黑白，谁为丹青。
一上噗落机纽，万缘分化形。
月下水而明洁，云出岫而轻盈。
善应无方果如此，这回随处立门庭。
和荆公何处难忘酒诗
郑侠（宋代）

何处难缄口，熙宁政失中。
四方三面战，十室九家空。
见佞眸如水，闻忠耳似聋。
君门深万里，安得此言通。
临终诗
孔融（魏晋）

言多令事败，器漏苦不密。
河溃蚁孔端，山坏由猿穴。
涓涓江汉流，天窗通冥室。
谗邪害公正，浮云翳白日。
靡辞无忠诚，华繁竟不实。
人有两三心，安能合为一。
三人成市虎，浸渍解胶漆。
生存多所虑，长寝万事毕。
哀龙城
蒋曰豫（清代）

龙城城中大纛走，数十万人泣以口。口请击贼乃击民，民击还能代公守。

四月之庚力不踵，外援亡归贼来猛。城竭守力守以心，心尽填城作孤冢。

有生必死死重生，一时义胆张如云。贼所不尽付水火，仅者冻馁他乡存。

呜呼龙城不足惜，所惜坏君东南之半壁。蔽障可完力可扼，一柱中流水轻掷。

君不见破吴入越曾几时，大纛今犹海边立。
忆帝京
柳永（宋代）

薄衾小枕天气。乍觉别离滋味。展转数寒更，起了还重睡。

毕竟展成眠，一夜长如岁。也拟待、却回征辔。又争奈、已成行计。

万种思量，多方开解，只恁寂寞厌厌地。系我一生心，负你千行泪。
送廷评沈先辈宰江山兼过吉席
宋庠（宋代）

东阳世系出翘英，刮目神肤两共清。
洛纸文雄钱万选，郄堂科美佛千名。
春风适馆仙軿密，海曲夸乡县绶轻。
上最三年归路稳，中阿芳意满菁菁。
映碧园产并头莲三十首 其十 三肴
孙传庭（明代）

烟水芳菲际，依依不暂抛。日移花互隐，波动影频交。

笑觑双鱼泳，愁防独燕捎。为言休陨落，翡翠欲来巢。
再赋 其一
孔平仲（宋代）

冻地榆抽笋，寒山药长苗。老翁须自白，积雪草方夭。

折桂心安在，屠龙胆已消。花前胡不醉，排闷合欢谣。
望海潮
晁端礼（宋代）

高阳方面，河间都会，三关地最称雄。粉堞万层，金城百雉，楼横一带长虹。烟素敛晴空。正望迷平野，目断飞鸿。易水风烟，范阳山色有无中。

安边暂倚元戎。看纶巾对酒，羽扇摇风。金勒少年，吴钩壮士，宁论卫霍前功。乃眷在清衷。恐凤池虚久，归去匆匆。幸有佳人锦瑟，玉笋且轻拢。
洛中晴月送殷四入关
刘希夷（唐代）

清洛浮桥南渡头，天晶万里散华洲。晴看石濑光无数，

晓入寒潭浸不流。微云一点曙烟起，南陌憧憧遍行子。

欲将此意与君论，复道秦关尚千里。
李阁学挽诗三首
王炎（宋代）

物望推耆哲，岿然可镇浮。
莫年登近侍，再起殿南州。
不乐分铜虎，方期杖玉鸠。
胡然归未久，仙去杳难留。
清平乐 秋蛩
陆珊（清代）

嘈嘈切切。多少闲愁说。不管愁人肠百结。一夜小楼听彻。

声声人断西窗。奈何秋夜偏长。推枕揽衣起坐，床前明月如霜。
偈颂一百零四首
释绍昙（宋代）

一口吸西江，赤土涂牛奶。
荡尽圣凡情，犹欠这一解。
丹霞马祖，眼见如盲，
灵照庞婆，口说如哑。
蓦劄相逢露一机，惊翻岩瀑苍龙挂。
虽然斫额望乡关，前头大有路在。
帝台春 春恨用南唐元宗韵
彭孙贻（明代）

花影脉脉，春愁黯无力。成阵乱红，不管人愁，无风飞急。

冷落秋千上巳后，较愁似、去年今日。问多情，燕子刚来，天涯消息。

无消息，归未得，守月直到灯黑。尽夜夜朝朝泪痕多，准不过一江潮汐。

人去今春已非旧，春去那人可如昔。便侬做东风，肯花枝怜惜。
嘉禾百咏 其十七 柘湖
张尧同（宋代）

神居阴阳护，寻国捍洪波。莫虑蛟龙怒，年来畏叱呵。
荅魏大侍御时自谪迁南考功
王世贞（明代）

一龛灯火傍残年，画省劳君记忆偏。名去已无弥勒累，病余甘老辟支禅。

争传谏草千秋业，未了昙花半偈缘。好去凤皇台上望，揽辉争似昔人贤。
春谷为神乐沈道士赋
倪谦（明代）

和气薰蒸遍九垓，谷中风景胜蓬莱。夭桃艳李能红白，舞蝶游蜂信往来。

别有壶天行日月，全无世路接尘埃。从今解得寻君处，夜夜丹光烛上台。
寄蔡子因
释德洪（宋代）

平生阅诗如阅马，自怜双眼如支遁。子因句法马群空，爽气横秋太神骏。

上苑花光缠肺肠，西湖霜晓磨风韵。较君年少翰墨场，贾生仲舒觉寒窘。

醉中逃禅亦不恶，况复机锋类庞蕴。奉身一饭聊自珍，富贵功名苦寻趁。

凤巢定生五色雏，文章从来论种性。嗟余索寞卧空山，多生垢习消磨尽。

但馀欲识天下英，毙蛇脊尾犹一振。岁月去人江浪翻，何时仰此摩天峻。
和唐使君秬古风二首 其二
曾协（宋代）

志士身许国，夫岂慕高爵。感慨九重恩，领受千里托。

安边志获九，解印良亦乐。厚禄弃千钟，壮气横六幕。

造朝吐奇论，投合期契钥。终焉谩喋喋，远意谁领略。

琳馆返高卧，铃斋休画诺。拟寻一亩宫，未办千金橐。

松楸已在眼，阡陌想交错。回头长安日，倾心比葵藿。
又代作
项安世（宋代）

羲仲量沙数砌蓂，甘公聚米算周星。
无边海福兼山寿，不尽天英与地灵。
翰苑文章看李白，岩廊风度待张龄。
春风万里岷江水，吹作香醪尽意青。
木兰堂（一作李商隐诗）
陆龟蒙（唐代）

洞庭波浪渺无津，日日征帆送远人。

几度木兰舟上望，不知元是此花身。
云山避地
阳枋（宋代）

依山茅屋两三间，与世相遗尽日间。
背拥蓝屏半天碧，面对参差横架山。
径草蒙头云覆屋，泉甘土肥似盘谷。
剑峰林密杳无边，绵峡潭深幽莫烛。
有鲜可吃食可茹，康乐和平长自饫。
有时拂石弄泉声，有时策仗登山去。
山中日沈山月出，岩暝林晦总佳适。
平石如台倚山隈，淮拟茅间读叫易。
尚论古人得我心，商传周姜汉子陵。
好共栽桃艳长春，却恐渔父来相寻。
寄示竹笑四弟
刘礼淞（清代）

极目闲云度远峦，愁怀万绪写乌阑。半生世熊看多悟，八载官场梦未安。

进固灰心真不易，退何生计亦为难。一麾傥得分符早，琴鹤相期据宝鞍。
次韵才仲试院梦中书事见寄 其二
释道潜（宋代）

朱甍碧瓦碍云浮，共蹑曾梯最上头。一饷阑干变风雨，凛然毛发便惊秋。
次韵择之夜宿进贤客舍
朱熹（宋代）

白日照寒野，缅然千里平。驰晖一以没，浩荡惊飙生。

露彩林表见，月华波上明。同行鲁狂士，忽发商歌声。

洗耳金石奏，信知尘累轻。
千秋岁（寿圆北山六十）
彭子翔（宋代）

重阳来未。谁领黄花意。斟玉醑，歌金缕。云山笼瑞彩，风月熔清歌。北山顶，寿星一点光无际。

六十今朝是。甲子从头起。堂堂去，千千岁。是非华表鹤，深浅蓬莱水。翁不管，年年先共黄花醉。
寄天封明老
陆游（宋代）

浪迹天台一梦中，距今四十五秋风。
胜游回首似昨日，衰病侵人成老翁。
圣寺参差石桥外，仙蓬缥缈玉霄东。
因君又动青鞋兴，目断千峰翠倚空。
失调名
佚名（宋代）

炉香如雾斗帐深。
【南吕】七贤过关　四时思情
未知作者（元代）

春风花草香，迟日江山丽。万紫千红，总是伤情处。恹恹为伊，愁千为伊。
只听得管声，管声喧天地，总有笙歌不入愁耳。见莺花憔悴，杜鹃语声悲。梅子
心酸柳皱眉。一春鱼雁无消息。闪得似雨打梨花珠泪垂，空房独守，此情为谁？
冷落闲庭院，暮雨潇潇郎未归。
炎天夏日长，渐觉熏风细。避暑凉亭，闷把阑干倚。游鱼顺水，鸳鸯戏水。
鸳鸯本是，本是飞禽性，养杀终须不到奴根底。好难消遣，闷下几盘棋。强饮消
愁酒数杯，一时饮得醺醺醉。尤恐灯昏郎未归，瑶琴再理，知音有几？欲抚相思
调，叶满池塘夏至时。
金风暑渐消，不觉新秋至。掇起酒钟儿，少个人陪侍。君家命里，奴家命里。
促织聒得，聒得奴心碎，一迷埋怨到说奴不是。把情书来写，寄与我郎知。休负
橙黄橘绿时，一秋好景君须记。闪得似南来孤雁飞，闲愁闲闷，管他甚的。最苦
伤情处，雨打梧桐叶落时。
朔风早凛咧欲把寒衣寄。寄与远征郎，恐不到根底。君冷自知，奴冷自知。
雪花下得、下得纷纷细，冻损儿夫谁与奴为美。画堂人静，数尽更移。拨尽寒炉
一夜灰，冷清清不见郎回日。忽听得门外敲骏马嘶，多情来至，心欢意喜，欲把
银照，尤恐相逢是梦里。
秋字
韩愈（唐代）

淮南悲木落，而我亦伤秋。
况与故人别，那堪羁宦愁。
荣华今异路，风雨昔同忧。
莫以宜春远，江山多胜游。
赠僧
陆游（宋代）

松间数语淡交成，不喜将身世上行。
安得北窗风雪夜，地炉相对煮芜菁？
咏尘
林泳（宋代）

野马相吹生不尽，海犀能辟语成空。
高埋旗鼓无边黑，暗染衣冠日下红。
宁可濯缨歌浊水，莫教举扇障西风。
浑无一点仙家殿，应在三韩漂渺中。
颂古十首
释法薰（宋代）

道人相见问如何，举手寒温事已多。
潦倒赵州呈漆器，岳阳船子洞庭波。
咏史上·张良四首
陈普（宋代）

乳口摇牙向白蛇，一朝电拂青浪沙。
下邳不得编书读，帷幄何妨佐汉家。
乙丑七月二十有五日北楼观兵有作
苏葵（明代）

独坐高楼辟四窗，俯看旌旆尽飞扬。将军似虎生风勇，士卒如山压卵强。

閒暇养成堪敌忾，太平修武是堤防。白头也有安边策，宝剑无缘赐上方。
哦诗
郑刚中（宋代）

怕醉还思醉，哦诗未得诗。
过云飞雨急，斜照晚凉迟。
嫩绿开荷叶，新红入荔枝。
踌躇搔短发，倚槛立多时。
赠陈生嘉言
曹嘉（明代）

独坐玄洲钓，深栖仲蔚蓬。
人呼白衣相，家有玉环童。
泽近蛟常雨，林空鸟易风。
蒹葭霜露里，谁采最高丛。
韩信
王安石（宋代）

韩信寄食常歉然，邂逅漂母能哀怜。
当时哙等何由伍，但有淮哀恶少年。
谁道萧曹刀笔吏，从容一语知人意。
坛上平明大将旗，举军尽惊王不疑。
捄兵半楚潍半沙，从初龙且闻信怯。
鸿沟天下已横分，谈笑重来卷楚氛。
但以怯名终得羽，谁为孔费两将军。
南园杂咏·隐斋
陈宓（宋代）

出门易徇身，静处可固志。
寂寞三十年，所忧非禄位。
杂兴十首 其二
刘克庄（宋代）

早持坚白论，晚踏软红尘。明逸并夷甫，初终似二人。
庐山杂咏·棲紧三峡桥
陈文蔚（宋代）

我来未试烹茶水，且读石上涪翁诗。
上卧百尽晴蝃蝀，下贮一匣青玻璃。
渊深知是蛟龙宅，风怒似挟熊虎威。
自古贤棲知几许，今有精藏翠微。
迂斋次夏提学韵
何乔新（明代）

长佩高冠气浩然，从教人笑腹便便。欲持凿枘同先哲，肯竞周容逐少年。

每叹终南多捷径，岂知涑水有名贤。庭前磊磈长松老，耻共群葩较丑妍。
惯听
陈曾寿（清代）

惯听熹微鸟语喧，百年心事几凉温。强知家国疑无赖，能外身名傥有存。

蹇习逡巡聊半数，冬郎惨戚为深恩。愁闻消息如云幻，苍狗难期变灭痕。
挽木奉议
陈傅良（宋代）

宠数频年及，俞音万口传。
丰碑来少梅，大轴落台躔。
教子宜如此，闻风亦凛然。
送车今塞道，拱木看参天。
题谯楼
吹角老兵（宋代）

画角吹来岁月深，谯楼无古亦无今。
不如归我龙山去，松柏青青何处寻。
过东昌访前贰守郝公适公生辰赋此为寿郝在松职专治水守廉奉公今不易得也四月二十一日
顾清（明代）

别驾当年治五茸，苞苴无迹稻田丰。每从父老歌遗爱，何意轩田拜下风。

鹤骨未嫌金带重，凤雏还拟碧霄翀。葵花榴萼知人意，相及生辰满眼红。
皇雅十首 其五 大卤
尹洙（宋代）

冀州之疆，粤惟大卤。俗忮而专，地扼而固。协比幽都，荡摇边圉。

三垂既夷，凶威弗沮。帝御六师，百万貔虎。剪其附庸，至于城下。

锋镝始交，梯冲如舞。蠢尔孱王，请附降虏。我士奋扬，愿究吾武。

皇帝曰吁，念彼黎庶。匪鲸匪鲵，复为王土。

晋郊既平，九区以宁。陈功太庙，告假威灵。在昔武王，于商观兵。

维我艺祖，亦勤于征。匪贷晋罪，俟厥贯盈。圣作圣继，巍巍相承。

皇矣二后，功莫与京。
临清楼
释行海（宋代）

楼影斜侵贺鉴湖，月随天远极苍梧。
青山不受秦封禅，白鸟犹惊越霸图。
烟带夕阳笼野树，雨生春涨没平芜。
好诗都在栏干上，最喜红尘一点无。
和程泰之阁学咏雪十二题·闻雪
袁说友（宋代）

洒窗犹作故人来，声到楼头画角猜。
闻罢更须凭目力，个中时欲认真梅。
赠休粮僧
崔涂（唐代）

闻钟独不斋，何事更关怀。静少人过院，闲从草上阶。

生台无鸟下，石路有云埋。为忆禅中旧，时犹梦百崖。
送长道客滑道士
晁补之（宋代）

海山兜率事悠悠，底处仍须着力修。
莫认箭边曾有鹿，安知蓑力是无牛。
社樗共作支离病，园絮同为汗漫游。
亦见颜公为言此，春风过尽不抬头。
访郭圆机机宜不遇
晁说之（宋代）

久雨宜新霁，秋光更可怜。
尚嫌鸿雁近，肯使鹿麑前。
兴瞩唯高隐，名谈尽昔贤。
那知忙事在，曳杖行荒田。
雪霁行小园
刘敞（宋代）

力埽墙根通野径，少留林下访初春。魂翻眼眩看梅杏，几处攀条辄误人。
题董邦达山居小幅 其一 柳堤烟景
弘历（清代）

鹅黄万缕晓烟含，揽结韶光稚未酣。前日意行曾得句，披图大似涿州南。
再答诸丈见和二首
艾性夫（元代）

神龟为我作天山，合住清泉白石间。
岁月短梭人易老，诗书高阁士方闲。
秋鸿社燕炎凉势，沧海桑田梦觉关。
近屋虬松三百尺，时时相对各苍颜。
水调歌头·今夕复何夕
张孝祥（宋代）

今夕复何夕，此地过中秋。尝心亭上唤客，追忆去年游。千里江山如画，万井笙歌不夜，扶路看遨头。玉界拥银阙，珠箔卷琼钩。

驭风去，忽吹到，岭边州。去年明月依旧，还照我登楼。楼下水明沙静，楼外参横斗转，搔首思悠悠。老子兴不浅，聊复此淹留。
南柯子·粉澹梨花瘦
元好问（金朝）

粉澹梨花瘦，香寒桂叶颦。画帘双燕旧家春。曾是玉箫声里断肠人。澹澹催诗雨，迟迟入梦云。武陵流水隔红尘。只怕翠鸾消息未全真。
送高善时赴官
孔武仲（宋代）

王国方登俊，清才尚折腰。
萱堂余怆在，瘅海此行遥。
宴语无疏阔，离怀但黯销。
红尘一羁旅，风驭羡飘飘。
江夏使君叔席上赠史郎中
李白（唐代）

凤凰丹禁里，衔出紫泥书。
昔放三湘去，今还万死馀。
仙郎久为别，客舍问何如。
涸辙思流水，浮云失旧居。
多惭华省贵，不以逐臣疏。
复如竹林下，叨陪芳宴初。
希君生羽翼，一化北溟鱼。
送蒋颖叔帅熙河二首
秦观（宋代）

天马蒲萄隔玉门，汉廷谁更勇如尊。
行台晓日屯千骑，祖道春风属一樽。
莫许留犁轻结好，便令瓯脱复游魂。
要须尽取熙河地，打鼓梁州看上元。
钱侯东斋
宋庠（宋代）

北里开公第，东斋集俊游。
祕书家有副，甲令世传侯。
凤竹供聊册，鲭盘入宴羞。
门前多鹤盖，不为骋长楸。
晚春
周权（元代）

花事匆匆弹指顷，人家寒食雨晴天。香浮夜月梨飘雪，绿染春风柳拂烟。

涉世百年真逆旅，忘机万事即安禅。独怜憔悴江湖客，犹记风流棹酒船。
玉楼春
杜安世（宋代）

玉烛光明正旦好。斗柄东回春太早。岭寒犹锁去年梅，江暖新催今岁草。

蜀国熙熙冬令杪。更喜寿阳新梦觉。玉杯齐举乐音谐，遥想金阶天仗晓。
次韵王晋卿奉诏押高丽燕射
苏轼（宋代）

北苑传呼陛楯郎，东夷初识令君香。
天山自可三箭取，海国何劳一苇航。
宣劝不辞金碗侧，醉归争看玉鞭长。
锦囊诗草勤收拾，莫遣鸡林得夜光。
仙塘即事
利登（宋代）

山斋临薄雾，徙倚杏花枝。
猎客惊熊馆，行人指鹳池。
为贫耡药卖，因懒上陂迟。
林外孤烟起，遥知日午时。
水调歌头 八夕
萧恒贞（清代）

今夕复何夕，鹊驾已难留。盈盈一水相望，空际碧云流。

携得轻纨小扇，坐向冷萤光里，人意淡于秋。襟袂极潇洒，风露浣清愁。

倚银床，荐冰簟，熨罗裯。不妨夜深低语，笑问女和牛。

难道仙家眷属，也似人生离合，隔岁一绸缪。终古此河汉，别恨总悠悠。
谢理得惠书
葛庆龙（宋代）

五朵飞来渍剡藤，重重响以水泠泠。
不教落在红尘耳，读与青松白鹤听。
香岩寺
王尔烈（清代）

峰峦览尽兹为秀，浓淡由来本色兼。画笔谁能工透瘦，雨窗恰好称廉纤。

棋临沧海千年局，石鍊红尘百丈炎。惟有白云惜青翠，每将轻蔼护峰尖。
邓学可留谷城戴尧文许雪中书寄二友
张雨（元代）

钩帘坐对西山雪，菌阁前头正向阳。剡水当时元有戴，谷城今日可无张。

披云松树鳞鳞湿，瞰屋山泉角角方。染就绿霞春帖子，不妨青鸟便衔将。
新室
吕南公（宋代）

为奸只是疑王涉，至死何曾识杜吴。四体早知成散漫，前年悔更染閒须。
梅
萧立之（宋代）

不受世间尘土涴，山之南北水之涯。识之庸里有素隐，怪小雅之无白华。

半点精神春滴淅，一寒风骨雪槎牙。淡妆人去罗浮远，肠断东风璧月斜。
无端
屈复（清代）

春染流云绿，芳烟横高楼。萧萧征马鸣，浩浩佩吴钩。

红尘蔽天地，江湖万里游。驿路逢妇人，流离在嵩丘。

饥寒尚无济，乃言千岁忧。野田花乱开，晚风冷于秋。

无端此一身，白日过人头。
送汪庄仲赴江东仓幕彊仲荆门签判 其三
楼钥（宋代）

蚤岁过秋浦，贪程不入关。君今参俭幕，时得上齐山。

肤使资关决，贤侯伴宴閒。好音频寄我，赖此一开颜。
晦之病酒因书以戒之
孔平仲（宋代）

本为情沈饮，翻成病染身。今朝高枕处，应羡独醒人。
酬皇甫十少尹暮秋久雨喜晴有怀见示
刘禹锡（唐代）

雨馀独坐卷帘帷，便得诗人喜霁诗。摇落从来长年感，

惨舒偏是病身知。扫开云雾呈光景，流尽潢污见路岐。

何况菊香新酒熟，神州司马好狂时。
答潘辛芝舍人见赠次韵
孙廷璋（清代）

间居乞得著书身，潘岳才华粲若春。家有老苏传述作，诗如狂若感星辰。

凤池一昔工裁诏，马磨如今苦给贫。嶰竹终难淇水老，周家方自责伶伦。
次韵方持叟见寄一首因悼后村
林希逸（宋代）

鹤发荒三径，溪干久赋归。人皆笑金帚，子尚记蓑衣。

笃学藏书富，工吟信笔挥。多情惭眷眷，入手觉辉辉。

鸾棘方娱侍，鹏程待奋飞。讲经融有帐，进酒贺无帏。

底是锋相拄，应怜带减围。新知虽可乐，故友渐俱非。

忽忽缠悲绪，茫茫恨化机。何时吊乌石，有泪湿渔矶。

此老真基杖，遗文半掖扉。苏梅今孰是，谁复识邻几。
与谬栓法同行口占分水岭诗
骆罗宪（宋代）

世上平生懒所更，有怀真欲仿渊明。
无端唤作铅山尉，刚替渠人负弩行。
答郑殷彝
王霞卿（唐代）

君是烟霄折桂身，圣朝方切用儒珍。

正堪西上文场战，空向途中泥妇人。
许询园
徐天佑（宋代）

高栖不受鹤书招，北干家园久寂寥。
明月空怀人姓许，故山犹自岫名萧。
十二时 其六
释咸静（宋代）

禺中巳，选甚淫坊并酒肆。回头便是出尘人，翻笑曼殊携庆喜。
题林逋观梅图
胡奎（元代）

昔年曾访孤山，欲识诗翁半面。水边著意相寻，林下无心一见。
赋得春草碧色送丘少尹归四明
高柄（明代）

春色有佳兴，送君惜别情。帐前见芳草，绿尽空江浔。

千里霭晴翠，夕阳烟际深。遥分白鸥水，近映青枫林。

萋萋满行衣，苒苒生别心。王孙行当归，蘪芜思越吟。
古井金声
姚命禹（明代）

埋没银床草色平，响泉音自醴泉生。但来义士投蛙弹，便出鸿文掷地声。

鞺鞳疑鸣波底石，高低如振峡中筝。虽无长绠深千尺，一叩逌然尽俗情。
黄龙洞
谢图南（宋代）

山水盘桓天地中，几多异事出仙宫。
玉龙嘶断黄龙现，剑气曾凌上大空。
废冢
许及之（宋代）

石人犹自立蒿莱，拂读残碑字字哀。邻冢已浇寒食酒，野风分送纸钱来。
尤延之和予"新凉五言，末章有"早归山林＂之
杨万里（宋代）

投分讵云稀，会心谅亡几。
从君澹何奇，与我凛独至。
相逢情若忘，每别怀不已。
偶因新凉篇，令予懦全起。
藉草分涧芳，陟巘共石髓。
松阴俯逝波，不徐亦不駃。
平生还山约，终食能忘此。
可怜各异县，千里复三倍。
他日寄相思，百书那写意。
从今可相疏，却叹日为岁。
经战地
鲁交（宋代）

西边用兵地，黯惨无人耕。
战士报国死，寒草迎春生。
沙飞贼风起，昼黑阵云横。
未持天下扫，何以扫欃枪。
念奴娇 壬戌中秋，和东坡韵，示大儿贵阳
姚华（清代）

闰年秋早，乍凉蟾警露，顿惊霜迹。静里窗纹明水际。

眼底几棂疏碧。玉斧修残，山河影在，道是金瓯国。

天香深处，盛时歌吹曾历。

今夜月为谁圆，酒尊空尽，座冷长惭客。擘果分盘儿女会，浅醉聊堪一夕。

万里人同，婵娟可语，胜似征鸿翼。鹤阴能和，旧时游处双笛。
侨寄山居霍然几月凡见之于目闻之于耳者辄缀成绝句名之曰田园杂兴非敢比石湖聊以写一时闲适之趣云尔 其八
王志道（宋代）

漠漠轻烟护鹊巢，杨花无赖矗天高。粼粼白水秧畴满，省却年时灌溉劳。
送谈命曾南翔二首
杨万里（宋代）

今年见说也无锥，政坐谈天泄密机。
举世近来憎直语，贵人剩许未为痴。
和子野四首
仇远（元代）

旅食无生计，卑栖奈若何。
饭惟供脱粟，衣未补香莎。
户外履常满，床头金不多。
老为文学掾，一似旧恩科。
丁卯清明约邓致道游阳华
李长庚（宋代）

我来挈挈倦尘沙，下马无心更忆家。
不怨客中逢熟食，只知玉里是生涯。
花边顿觉春光老，柳外还惊日脚斜。
甚欲与君寻胜去，何妨着脚到阳华。
绍兴朝会十三首
佚名（隋代）

百谷王，符圣治。
不扬波，效殊祉。
德沦渊。沧海清。
应千秋，侨五行。
句
王予可（宋代）

一片冷截潭底月，六弯斜卷陇头云。
春野亭待月有怀
蔡襄（宋代）

淅沥凉风来，空郊生暮寒。
山气郁苍苍，江流去漫漫。
阖关行人稀，投栖夕鸟还。
疏钟度林际，华月吐城端。
徘徊待遥夜，露下明河宽。
心朋隔万里，独坐起忧叹。
题北山隐居王闲叟壁
王安石（宋代）

荒村日午未开门，雨後余花满地存。
举世但能旌隐逸，谁人知道是王孙。
宋南郊登歌三首 其二 迎送神歌
颜延之（南北朝）

维圣飨帝，维孝飨亲。皇乎备矣，有事上春。礼行宗祀，敬达郊礼。

金枝中树，广乐四陈。陟配在京，降德在民。奔精照夜，高燎炀晨。

阴明浮烁，沈咏深沦。告成大报，受釐元神。月御按节，星驱扶轮。

遥兴远驾，曜曜振振。
与所盘行溪边有一小屋可爱问之乃为南山主人
丘葵（宋代）

相逢海上不须归，两鸟天教一处飞。
何必盘中为子所，苟堪钓处是吾矶。
主人合让泉边屋，吟友来敲月下扉。
闻道山阳曾好隐，此回休道孟光非。
钓者
欧阳修（宋代）

风牵钓线袅长竿，短笠轻蓑细草间。
春雨蒙蒙看不见，火烟埋却面前山。
当涂历阳溧水界中数还往遂怀李翰林
祝允明（明代）

青山历历树苍苍，远水长天几夕阳。千载更无仙谪下，只应愁杀贺知章。
嘉靖丙戌郊祀庆成侍宴有述八十韵
黄佐（明代）

五载精禋日，三灵锡羡时。东皇初出震，北斗正临箕。

煦妪函元气，絪缊运太仪。奉常稽令甲，宗伯阐宏规。

扈阁人文焕，容台礼数知。馨香非黍稷，茧栗实牷牺。

象性陶匏具，依神藁秸为。泽宫尝选士，祢庙夙谋龟。

斋沐神如在，端凝敬自持。太羹调太鼎，明水办明齐。

衣桁回猋桂，盘飧折露葵。阆阆开秘殿，莫莫护飞榱。

魄宝崇穹昊，归藏协地祇。百神将受职，二后并开基。

作对纷纯黼，升中共泰壝。天门何荡荡，帝绩更熙熙。

承宇方寥廓，中坛自峛崺。青葱森玉树，蠖略秀金枝。

有瞽皆师旷，无工不巧倕。宿县龙簨作，驭路虎贲驰。

万乘鸣銮出，千官委佩随。星辰归剑履，日月下旌旗。

鹭鼓雍容伐，鸾箫缥缈吹。孔旌翻格泽，垒叠走魖夔。

队拟钩陈列，声逾郁律攠。苍虬衔玉轪，彩凤翳华芝。

画戟丛犹植，周庐布似棋。九关严虎豹，七萃奋熊罴。

渐觉天威迩，相看日色迟。班行分鹄立，匡卫结鱼丽。

驻辇闻王夏，趍庭奏采茨。骏奔咸有恪，麇至总无遗。

静揆冥冥景，深存眑眑思。玄圭端极拱，朱火粲星离。

凫氏鸣春律，鸡人唱晓曦。象驯环日毂，骥集簇云螭。

琮璧交辉映，樵蒸待配藜。仙宫澄碧落，天乐动黄麾。

轩冕繁璿藻，垂衣矗玉綦。登高无白雪，疏越有朱丝。

衎衎承云舞，皇皇就日姿。空桑依大卷，孤竹倡咸池。

肸响知何许，居歆谅在兹。燔柴明远汉，埋瘗及窊坻。

遗灺销田烛，浮埃静路岐。天回鱼钥启，雷动鸟旟移。

鳌抃连三极，鸿恩遍四夷。飨神兼夏姒，类祀法虞妫。

白帝卑秦畤，黄郊陋汉祠。上玄昭降假，下土受蕃□。

庆洽需云宴，欢同湛露诗。尧厨传萐脯，镐饮荐嘉脾。

百味银罂叠，千牢绮俎披。紫霞浆胜玉，玄圃菜如饴。

驾凤花扶扆，骖龙柳拂羁。羽林盈陛盾，绣服耀轩墀。

日丽芙蓉阙，风清翡翠帷。辟门来辅弼，通籍引丞疑。

雉扇黄金幄，麟轩白玉逵。五侯先在列，百辟各攸司。

御气通瑶席，宫花散彩枝。鹓行沾圣渥，虎拜感皇私。

枫陛宣酬劝，兰觞示惠慈。铿金尊帝德，销玉合坤维。

晨露翻柔瑟，钧天起朔鞞。华冠重岌嶪，锦臂烂葳蕤。

虹辫天魔发，蛾扬玉女眉。都卢方矍铄，曼衍复躨跜。

海宇歌仁洽，鞮鞻舞德绥。八珍仍络绎，九籥讵参差。

谛听金陵曲，元非璧月词。皇天曾燕及，谟烈有鸿垂。

莫以龙颜喜，浑忘虎尾危。本朝真舜禹，吾道在皋伊。

礼竣荣簪绂，心铭建鼎彝。联镳归月夕，奋翼赴风期。

周雅祈天保，虞谟警日孜。鸾情驰禁籞，凤想入罘罳。

喜色融山野，荣光澹海涯。摛毫颂玄化，万物已华滋。
孤雁 其二
吴惟信（宋代）

饮啄堪怜久弗齐，念群零落楚云西。羽翰纵有飞高势，月满芦花又独栖。
己巳中秋喜迹删公归住其先师离和尚影堂
何绛（明代）

十载老行脚，归来亦有因。一镫三世火，诸佛几时人。

月满非他夜，松高忆旧身。仰观堂上影，何者是师真。
扇子诗
李石（宋代）

达摩一字无法，惠子五车著书。
透关九重见虎，离钩三寸示鱼。
柳营曲·江上烟艇闲
查德卿（元代）

江上烟艇闲，雨蓑乾，渔翁醉醒江上晚。啼鸟关关，流水潺潺，乐江富春山。数声柔橹江湾，一钩香饵波寒。回头贪兔魄，失意放渔竿；看，流下蓼花滩。
竹窗昼眠
陆游（宋代）

初夏暑雨薄，但觉白日长。
向来万里心，尽付一竹床。
新笋出林表，森然羽林枪。
时闻解箨声，灵府生清凉。
平生喜昼眠，此志晚乃偿；安枕了无梦，孰为蝶与庄？徐起掬寒泉，中有菱丝香。
清啸送落日，与世永相忘。
送李梗
王十朋（宋代）

梅始花时送子归，梅黄雨细又分离。不堪旅食见飞燕，那更催归闻子规。

太白读书容有趣，少卿惜别可无诗。霜台清峭家风在，努力功名少壮时。
高士颂九十一首 其二十 荣启期
黄省曾（明代）

荣公何族，弗美身隅。扬歌郕野，抚弦而嬉。清言自宽，披吐宣尼。

契天符命，孤引东墟。
闻秀实归自临安有新作戏以小诗寄之四首
王洋（宋代）

天边五色彩霞新，笔下应无笔外尘。
一曲奏时天一笑，光摇柳宿万枝春。
席上陈稚登抱幼弟桂郎向余看月
王叔承（明代）

陈郎谐父执，往往诵余诗。
抱弟灯前舞，调人学语时。
笑看明月桂，知是宁馨儿。
若有羊家练，淋漓醉墨遗。
句
皇甫冉（唐代）

微官同侍苍龙阙，直谏偏推白马生。

（《寄李补阙》，出《诗式》）。
盘洲杂韵上 溪帘
洪适（宋代）

雨过溪添绿，横澜自在流。水精帘欲捲，何处著银钩。
五和二首
刘克庄（宋代）

颓然一榻懒巾靴，二月东风尚未和。
雀闯屋檐来作宿，蜂衔窗纸去为窝。
牢愁余发五分白，健思君才十倍多。
欲访东皋贤鼻祖，几回路与醉乡蹉。
挽水心先生二首 其一
刘克庄（宋代）

一梦孝皇初，悽然四纪馀。国人莫知我，天下孰宗予。

散地虽无柄，名山尽有书。乌虖传万世，犹足矫玄虚。
拟道齐河招渭滨宪副为岳游不果渭滨爰追会于高唐既别诗以谢之
尹台（明代）

天畔芙蓉若处撑，山中萝蔓漫相萦。尚平婚嫁非难毕，李白仙求苦未成。

五岳壮游虚夙志，三春行乐阻孤征。题诗寄谢东齐客，为讯芝丛几谷荣。
别高丽大使二首 其一
王寂（南北朝）

万里朝天礼告成，归途冰浒积峥嵘。相从遽作春云散，款语何妨夜月倾。

两地关河伤远别，一天风雪叹劳生。他年币玉重来日，对立罘罳眼更明。
泉
王安石（宋代）

宋兴古刹今长干，灵曜喜殿荒檀栾。
二泉相望弃不渫，西泉尚檀三石盘。
其流散漫为沮洳，稍集小砾生微澜。
车泉土梗久蔽塞，穿治乃见甃甓完。
道人慈哀波及远，沟荡两取合土山。
山前灌输各自足，辘轳罢转井口闲。
取遥比甘觉近美，与旧争冽知新寒。
爞爞夏秋百源乾。
抱瓮复道愁蹒跚。
疾倾横逗势未足，嗟此善利何时殚。
虑长易脆有大檀，伐坚羌庐窟孱颜。
金多匠手肯出巧，风水千里安知难。
没羽之虎行林间，箨龙失赋因藏跧。
循除静投悲瑟瑟，映瓦微见清潺潺。
三年营之一日就，有口共以成为欢。
论功信可侈後观，何似当时万竹蟠。
出遊
陆游（宋代）

儘道衰翁嬾，乘闲亦出门。
修琴来竹院，采藥宿山村。
雪路鳴长耳，烟堤驾独辕。
残年常自在，何以报君恩。
史院书怀
陆游（宋代）

後死与斯文，犹能读典坟。
虽惭千载事，要是一生勤。
石磑霏霏雪，铜炉袅袅云。
扶衰又秋晚，何以报吾君？
狂夫杂兴
刘璟（明代）

平生适兴多闲话，付与时人作浪猜。
一酌曹溪知水味，白云无意若为来。
袭美以公斋小宴见招，因代书寄之
陆龟蒙（唐代）

早云才破漏春阳，野客晨兴喜又忙。自与酌量煎药水，

别教安置晒书床。依方酿酒愁迟去，借样裁巾怕索将。

唯待数般幽事了，不妨还入少年场。
知吴公仲庶游海云寺
黄元（宋代）

海云春赏冠西州，醉帽花枝半压头。笳鼓不徒同俗乐，篇章还许缀诗流。

祇应胜事多前日，长恐无人继后游。台鼎行闻虚席召，此欢须少为民留。
驻跸杨河作
弘历（清代）

久行望止顿，稍藉息劳肩。倘教过信宿，复惧迟归鞭。

即如雨与旸，而人犹憾天。谁能无过望，与彼相周旋。
还自豫章寄谢胡师承公
黄彦平（宋代）

陆贽挥毫敏，廉颇仗钺频。
人言绥远俗，吾今事中宸。
虎落新军睦，鸡翘旧望亲。
玉堂清夜直，学士固应真。
大观祭风师六首
佚名（隋代）

清酤洋洋，虔恭洋兹。
条鬯敷宣，神用歆之。
尊疊静嘉，金奏谐熙。
于皇肆祀，休我群黎。
次韵陆务观送行二首
周必大（宋代）

蓬阁虚生白，兰台汗杀青。
英游迷岁月，神武动风霆。
迁擢恩频忝，黔黎困未醒。
空希范蠡去，羞对浙江亭。
送惟凤师归四明
释智圆（宋代）

未识凤师面，早熟凤师名。
毓灵本岷峨，弱冠游神京。
出处忌非类，交结皆名卿。
高谈骇众听，雅唱归群英。
曩岁来淛阳，相逢水心亭。
论怀道且同，对坐眼弥青。
寻幽泛轻舟，待月步闲庭。
翌日倏分携，南北各如萍。
我寻住孤山，师亦往东明。
人间一为别，天上七周星。
江湖既相望，煦沫安足凭。
今年春之暮，草堂花飘零。
睡起乍凭栏，竹外闻人声。
忽报凤师至，屣履出相迎。
借问胡为来，告我以其诚。
度支司外计，夕拜临兹城。
二贤俱我旧，故得寻其盟。
夏来西湖西，为邻乐幽贞。
朝登隐君堂，暮叩中庸扃。
引望云山遥，销暑竹风清。
论诗贵无邪，体道极无形。
倏忽时节移，秋风拂簷楹。
趋装俄告别，鄞江指归程。
适来既无事，适去岂关情。
孤帆侵晓飞，归橹连宵鸣。
风波视世态，水月悟浮荣。
仍知臯鹤性，不为尘纲萦。
孟子三章
孟子（先秦）

得道多助，失道寡助

天时不如地利，地利不如人和。三里之城，七里之郭，环而攻之而不胜。夫环而攻之，必有得天时者矣，然而不胜者，是天时不如地利也。城非不高也，池非不深也，兵革非不坚利也，米粟非不多也，委而去之，是地利不如人和也。故曰：域民不以封疆之界，固国不以山溪之险，威天下不以兵革之利。得道者多助，失道者寡助。寡助之至，亲戚畔之；多助之至，天下顺之。以天下之所顺，攻亲戚之所畔，故君子有不战，战必胜矣。

富贵不能淫

景春曰：“公孙衍、张仪岂不诚大丈夫哉？一怒而诸侯惧，安居而天下熄。”

孟子曰：“是焉得为大丈夫乎？子未学礼乎？丈夫之冠也，父命之；女子之嫁也，母命之，往送之门，戒之曰：‘往之女家，必敬必戒，无违夫子！’以顺为正者，妾妇之道也。居天下之广居，立天下之正位，行天下之大道。得志，与民由之；不得志，独行其道。富贵不能淫，贫贱不能移，威武不能屈，此之谓大丈夫。”

生于忧患，死于安乐

舜发于畎亩之中，傅说举于版筑之间，胶鬲举于鱼盐之中，管夷吾举于士，孙叔敖举于海，百里奚举于市。故天将降大任于是人也，必先苦其心志，劳其筋骨，饿其体肤，空乏其身，行拂乱其所为，所以动心忍性，曾益其所不能。

人恒过，然后能改；困于心，衡于虑，而后作；征于色，发于声，而后喻。入则无法家拂士，出则无敌国外患者，国恒亡。然后知生于忧患而死于安乐也。
送同年万元亨知阶州
范成大（宋代）

路入南山旧汉畿，油油清渭照牙旗。
古业百战功名地，正是鸡鸣起舞时。
挽林惠州深父二首
黄公度（宋代）

吾道初彫丧，名公竟典刑。
牧民沾汉玺，诏子有韦经。
阻奉金銮对，虚埋石槨铭。
登门人已往，遗范俨丹青。
三月二十九日二首
苏轼（宋代）

南岭过云开紫翠，北江飞雨送凄凉。
酒醒梦回春尽日，闭门隐凄坐烧香。
门外橘花犹的皪，墙头荔子已斓斑。
树暗草深人静处，卷帘欹枕卧看山。
判误书纸背
裴谞（唐代）

这畔似那畔，那畔似这畔。

我也不辞与你判，笑杀门前著靴汉。
次牧《翁六月七日迎河东君于云间喜而有述》诗 其一
林云凤（清代）

天上秋期尚缪悠，先从九夏慰离愁。垂来柳眼窥帘额，绣出花心粲枕头。

翠管双吹谐唳鹤，雕阑并倚笑牵牛。准知宿世蓝桥侣，即在今宵谷水舟。
题韩干画马
虞集（宋代）

韩生观马十二闲，时写一二传人间。坡翁尝来伯时宅，见此遗迹开衰颜。

前行如云尘不动，后者追风绝飞鞚。昔人能事已可能，始觉赏识非虚讽。

昔观秘府韩绝少，得见龙眠已惊倒。使人读诗如见画，人中岂复生坡老。

五云之中天上奇，代产名驹天子骑。神明尚令后古见，莫叹韩生非画师。
送胡季昭二首
罗茂良（宋代）

好读床头易一编，盈虚消息总天然。
峥嵘齿颊皆冰雪，肯怕炎言有瘴烟。
至日述事时江海大捷
曾几（宋代）

观台四望楚氛开，云物轮囷瑞九垓。
大雪山阴消得尽，微阳井底放令回。
江心皁帜千艘没，海角黄旗一骑来。
想像天颜知有喜，正衙入贺荐金罍。
乱后由广陵之袁浦忽忽自春而秋尽矣作此志感
沈梧（清代）

回首扬州剧可怜，萧条又是九秋天。琼花有恨迷残月，衰柳无情带晚烟。

乱世易增孤客感，穷途翻得好诗篇。家书寄到频惆怅，怕劝归人早着鞭。
赠别昝德明归省
王祎（明代）

嗟我逼贫贱，束书来京师。长怀出门日，含悽拜亲闱。

恐伤慈爱出，忍泪不敢挥。飘零靡所慰，时拂身上衣。

今晨与君别，令我惨不怡。念君富文采，烱若珊瑚枝。

成君未卒业，如何遽言归。谓言非有他，重此定省违。

虽无毛义檄，故有阳城规。燕郊凉风动，淮甸白云飞。

还家造膝下，再拜献酒卮。綵衣舞且饮，此乐孰与夷。

人生适意少，处世多暌离。东门送子行，薄言歌我辞。
送晏太祝之宣城监税
梅尧臣（宋代）

每爱昭亭傍，清滩石可数。
两岸修竹林，孤城严晚鼓。
自辨越人言，难廋楚乡语。
郭门春聚船，江贾无多取。
送张唐英司理赴渝州
赵抃（宋代）

不用咨嗟怆别离，听吾持酒祝公词。少年得第人谁似，纯孝于亲里共推。

姓字已通丞相梦，才名须结圣君知。岳情要在平生允，容驷高门自有期。
水调歌头 其一 柳州北湖
吴镒（宋代）

澄彻北湖水，圆镜莹青铜。客槎星汉天上，隐隐暗朝通。

六月浮云落日，十顷增冰积雪，胜绝与谁同。罗袜步新月，翠袖倚凉风。

子韩子，叫虞帝，傲祝融。御风凌雾来去，邂逅此从容。

欲问骑驎何处，试举叉鱼故事，惊起碧潭龙。乞我飞霞佩，从子广寒宫。
岁晚
陆游（宋代）

岁晚城隅车马稀，偷闲聊得掩荆扉。
征蓬满野风霜苦，多稼连荆雁骛肥。
报国有心空自信，结茅无地竟安归？浣花道上人谁识，华表千年老令威。
致政大夫胡公挽诗五首 其三
周麟之（宋代）

燕寝追遗事，沈痾叹积年。未扶鸠杖起，已报鹿车悬。

显服登三品，荣名谢九迁。英姿宁复见，归伴玉台仙。
舟中
李流谦（宋代）

欲买一江碧，不知须几钱。
舟轻故款款，酒好但涓涓。
云脚他州寸，波光别岸天。
渔讴与樵唱，同和小山篇。
佛日常长老请赞
释咸杰（宋代）

赤手全提，金圈栗棘。
跳出三要三玄，破荡佛祖窠窟。
试问人何神通，尽力吐露不出。
咄咄，佛日长老，
与麽拈出。
遣兴
陆游（宋代）

老荷君恩许醉眠，散人名号媿妨贤。
久叨物外清闲福，麤识诗中造化权。
风月四时随指顾，乾坤一气入陶甄。
新秋更欲浮沧海，卧看云帆万里天。
两如何诗谢裴令公赠别二首
刘禹锡（唐代）

一言一顾重，重何如。今日陪游清洛苑，昔年别入承明庐。

一东一西别，别何如。终期大冶再熔炼，愿托扶摇翔碧虚。
朝字韵诗诸丈倡酬未已再次韵
魏了翁（宋代）

风挟重阴牛戴牛，电雷雹雪来终朝。
诗人隐忧寓酬倡，清辉错落欺琨瑶。
似惊一日四变异，须省二气同根苗。
非阴能胜阳不竞，非物能眚人先妖。
炎精未振刚受畜，睢水昼遁成皋跳。
一从愤悱刚浸长，斡握地轴旋天杓。
山中不知此何时，只睹此象心为焦。
累臣九死何足恤，顽云苍惨天关遥。
泽中但知赋鸿雁，天上无复歌祈招。
醡头新酒空似清，墙根新虀花如骄。
便思倾罍芼鲜鲫，不妄为取琴徽调。
江张程子同一醉，芳草为藉天为裯。
干戈满地不忍见，恐调老弱征商轺。
慧日无梦禅师挽词
释妙声（明代）

先世勋名旧，逃禅德业称。弟兄双白璧，风雨一青灯。

楼阁华云结，虚空塔影层。不惭甘露灭，曾许传高僧。
水龙吟（木樨）
杨泽民（宋代）

腻金匀点繁英，好风更与花为地。梅魂蕙魄，素馨□长，酴醿请避。拍塞清香，远闻十里，如何藏闭。笑东篱嫩菊，空攒细蕊，祗供得、重阳泪。

争似青青叶底。傍西窗、时复轻吹。玉炉换骨，宝瓶熏梦，幽人睡起。管领秋光，留连佳景，几多新意。怕姮娥、不□蟾宫桂种，□高枝比。
再至同安假民舍以居示诸生
朱熹（宋代）

端居托穷巷，廪食守微官。事少心虑怡，吏休庭宇宽。

晨兴吟诵馀，体物随所安。杜门不复出，悠然得真欢。

良朋夙所敦，精义时一殚。壶餐虽牢落，此亦非所难。
初秋闲记园池草木
范成大（宋代）

茙葵烂紫终陋，嫣蔔蔫黄亦香。
医俗剩延竹色，疗愁催拆萱房。
艳曲 其三
陈言（明代）

金铺闲掩绣帘低，轻打银筝坠燕泥。忆昔花间初识面，倚屏无语捻云篦。
天竺有怀
释行海（宋代）

白日闭门亦懒开，门前日日起尘埃。
人无旧分言难托，道有同尘信不来。
黄菊一篱秋冷淡，碧云千里暮徘徊。
去年忆得寒江畔，君上孤舟我独回。
立春内中帖子词·夫人阁
王珪（宋代）

翠缕争垂柳，红酥旋点花。
林中都未有，疑是旧年华。
舟行辰沅江中小词数阕 其三 临江仙
曹伯启（元代）

夹橹声喧鹅鹳，中流石散牛羊。岸边茅屋半戎羌。

淡烟笼寂寞，微雨助凄凉。

畛麦缘山糁绿，岩花落水流香。离骚记诵不成章。

殷勤兰与芷，千古为谁芳。
娄江西门夜泊明日将归省有怀吴水西
完璞琦公（明代）

良夜维舟次，题诗最忆君。
微钟花外度，清笛月中闻。
灯报庭闱喜，杯从故旧分。
西城驻马日，还与入山云。
西江月 其二 春晚
辛弃疾（宋代）

剩欲读书已懒，只因多病长闲。听风听雨小窗眠。

过了春光太半。

往事如寻去鸟，清愁难解连环。流莺不肯入西园。

唤起画梁飞燕。
次韵袁起岩瑞麦。此麦两岐已黄熟。其间又出
范成大（宋代）

民和神福固其宜，况有仁先四者施。
吴稻即看收再熟，周牟先已秀双岐。
蕙风半老黄金穗，梅雨重春绿玉枝。
乐不可支聊发咏，田间日日是芳时。
废褒能寺
圆印持（明代）

枯松乱竹一丘陵，曾此开堂演上乘。
瞰祭鸦如放生鸟，扫坟人似远归僧。
刹竿倒处见翁仲，鬼火移时替佛灯。
片碣欲书闲姓字，不知敕赐有褒能。
长安旅情
孟郊（唐代）

尽说青云路，有足皆可至。
我马亦四蹄，出门似无地。
玉京十二楼，峨峨倚青翠。
下有千朱门，何门荐孤士。
邵武山人杨寿卿临别索诗
王迈（宋代）

楚峰之下有地仙，只手把握山水权。
青乌白鹤去不返，此郎高举拍其肩。
年来海内称绝介，眸子瞭然通意匠。
巧寻地脉如良医，妙画山形如智将。
高谈曾折王侯腰，湖海随身一酒瓢。
仆痡马瘦醉不省，术工鬼妒穷之招，
龙眼豹睛休分别，蝼蚁侯王等同穴。
待侬回向心地初，林下班荆共君说。
初夏幽居杂赋
陆游（宋代）

曲曲羊肠径，疏疏麂眼篱。
渴蜂窥砚水，狂蝶入书帷。
一枕轻安梦，数联萧散诗。
余生已过足，不必到期颐。
赋得古莲塘
陈陶（唐代）

阖闾宫娃能采莲，明珠作佩龙为船。

三千巧笑不复见，江头废苑花年年。
用光弟携儿送于南定
程公许（宋代）

亲友远追送，后先还故乡。
殷勤仲光父，嫪恋及江阳。
执手哽无语，修名那晚量。
归来训子侄，椿桂会聊芳。
上巳属疾
韩琦（宋代）

去年修禊小龙池，醉席高吟盛一时。今日正逢春骀荡，此身翻一病支离。

浮觞胜会人胥乐，闭阁衰悰自不知。御水有期犹半月，雨馀风景愿迟迟。
初出古北口大风
刘敞（宋代）

我持汉节议和亲，北上边关极海滨。宜有鬼神阴受命，劲风来埽幕南尘。
项籍
连文凤（宋代）

盖世英雄冠古今，干戈未定日相寻。
帐中一夕悲歌处，霸气难降儿女心。
东坡八首
苏轼（宋代）

马生本穷士，从我二十年。
日夜望我贵，求分买山钱。
我今反累望，借耕辍兹田。
刮毛龟背上，何时得成毡。
可怜马生痴，至今夸我贤。
众笑终不悔，施一当获千。
乌
丁谓（宋代）

仁里徊翔久，层巢返哺频。
九雏依百峙，三足托重轮。
声为空营乐，心因止屋驯。
夜啼休度曲，丹白瑞无伦。
端午贴子词 皇后阁五首 其一
真德秀（宋代）

仙木浮琼醴，香菰簇宝槃。汉宫三十六，争奉圣人欢。
鹧鸪天·莫殢春光花下游
辛弃疾（宋代）

莫殢春光花下游。便须准备落花愁。百年雨打风吹却，万事三平二满休。将扰扰，付悠悠。此生於世百无忧。新愁次第相抛舍，要伴春归天尽头。
明发石壁庵
白玉蟾（宋代）

有客东北来，翩然袖青蛇。掀髯石壁前，人间日已斜。

前望罗浮石，千峰如排衙。鱼龙吹海水，洒雨行天涯。

何处安期生，种枣大如瓜。见说蒲涧中，尚有九节芽。

后来葛稚川，亦得饭胡麻。自汲水帘洞，笑咽黄金砂。

海石冥古今，缥缈烟月赊。急呼南海神，采采扶桑花。

我欲骑天风，去归五云家。整衣谒紫皇，及此鬓未华。

嗟彼红尘人，还如兔在罝。胡不学飞仙，白日升九霞。
次韵郴州博韩先生
庄昶（明代）

儒衣宽博与怀开，只此斑斓便老莱。自爱日长如岁在，不知毡冷有官来。

奇观具眼东溟是，閒梦何心北阙回。右手承欢须捧檄，何妨更舞左持杯。
西太一见王荆公旧诗偶次其韵二首
苏轼（宋代）

秋早川原净丽，雨余风日清酣。
従此归耕剑外，何人送我池南。
但有樽中若下，何须墓上征西。
闻道乌衣巷口，而今烟草萋迷。
摸鱼儿 酒边留同年徐云屋
刘辰翁（宋代）

怎知他、春归何处，相逢且尽尊酒。少年袅袅天涯恨，长结西湖烟柳。休回首。但细雨断桥，憔悴人归後。东风似旧。问前度桃花，刘郎能记，花复认郎否。君且住，草草留君翦韭。前宵更恁时候。深杯欲共歌声滑，翻湿春衫半袖。空眉皱。看白发尊前，已似人人有。临分把手。叹一笑论文，清狂顾曲，此会几时又。
江城子
佚名（宋代）

今朝鸳帐酒醒初。……还忧酒，解酲无。
晚思
范成大（宋代）

藓墙莎砌响幽虫，睡起翻书觉梦中。
残暑一窗风不动，秋阳入竹碎青红。
再哭无竭禅师
方回（元代）

倒撑无底船和尚，撑上西天是世尊。
万壑啼猿如下泪，一江明月与招魂。
涅槃满证无生果，解脱深参阿字门。
却笑孤山人未远，浪歌身异性长存。
送女清适宁海胡氏回次韵弟观净慈诗写情
陈著（宋代）

自恨当年许嫁轻，临歧悲哽不能声。
痛肠恃酒翻多病，险道登天仅得晴。
女欲有家生世事，谁知与父别时情。
是虽婿玉□堪抱，南望云山泪自倾。
和璨老示双井茶纸被简板三偈 其二
陈渊（宋代）

江静微波皱縠，庭空落絮铺茵。正是邻床作梦，直须款款反身。
上文潞公同甲会
范纯仁（宋代）

四公眉寿复均年，此会前脩未省传。筋力轻安同少壮，风标萧省似神仙。

分司东洛荣难并，聚德西豪事莫肩。今夕天官应有奏，老人星彩近台躔。
雁南飞
王云凤（明代）

雁南飞，南飞雁何之。望君君不见，见雁增我悲。独立西风看雁飞，金台风冷游人稀，秋光欲尽君不归。
诗一首
丁骘（宋代）

秀出眉山有庆门，风流长与蜀山存。翰林未老生曾嫡，想见累累百世孙。
秋风海上曲
谢翱（宋代）

秋风吹水龙上天，龙女抱珠海底眠。水花生云起如葑，神龙下宿藕丝孔。

巨鳌赑屃鼍鼓随，赤鱼鳞鬣陈旌旗。海人见此失操纲，归对妻儿月下纺。

自言移家来碛中，十载秋风潮不上。老夫一人语门前，见此已是开皇年。
次韵君会感思
于石（宋代）

满眼山川感旧游，依然野水自横舟。
一樽长照古今月，两鬓不禁天地秋。
有屋有田清颍尾，自蒲自柳曲江头。
虚名不落人间世，一迳松风稳跨牛。
寄题张县尉敬之南昌官寺重新子真祠堂
杨万里（宋代）

梅郎绛节朝王台，朝游五城暮九垓。
遗民香火答遗爱，何年祠九荒苍苔。
剑津诗客子张子，住持仙坛判山水。
上书台斗大居士，作缘冰漕皇华使。
二台并檄孔家兄，经始新祠不日成。
西山南浦作贺宾，野梅官柳俱驩声。
斑骓
范成大（宋代）

斑骓别後月纤纤，门外疏桐影画帘。
留下可怜将不去，西风吹上两眉尖。
挽潘柄
刘克庄（宋代）

复斋之客潘夫子，生死相从未忍分。
薛守颇曾参道洁，志完何可欠承君。
鲁生邀饮犹同去，庞嫂来呼已不闻。
菆舍一卮真永诀，老无脚力拜翁坟。
次韵答张誾张阁见寄
李廌（宋代）

我思佳人在何许，太行之阳济川上。
结茆赋诗临清流，我情摇摇日西向。
盘谷秋来阴复晴，谷口与谁来耦耕。
卖刀买犊便能尔，功名付之勃与平。
嗟余追逐老闾里，吟诗作赋不直水。
韦编铅椠幸忘忧，甘与牛衣同卧起。
相从当及壮年时，莫年多感定多悲。
此身安归送归客，岂堪登临行路岐。
万事纷纷战蛮触，不须白眼憎时俗。
但愿如公无荣亦无辱，临流赋诗老亦足。
奉和裴舍人春日杜城旧事
无可（唐代）

早晚辞纶綍，观农下杜西。草新池似镜，麦暖土如泥。

鹓鹭依川宿，骅骝向野嘶。春来诗更苦，松韵亦含凄。
出云谷关泛樵湖
欧大任（明代）

三关迢递指津途，舍策庄前问钓舻。泽豹未能终隐矣，山猿其奈怅归乎。

蓼江南下龙江近，一曲西沿九曲殊。闸里泉流肥晚稻，渚边霜色冷秋菰。

陆洲租税惟莲实，百滘园林半木奴。风物蕳村遥可见，雁群急水乱相呼。

帆飞似有冯夷导，川静无烦海若驱。落落沙坪低草树，茫茫江浦散鸥凫。

萦纡涧壑疑蓝水，回合风烟似鉴湖。康乐未忘彭蠡望，右丞犹恋辋川图。

曾经驻舄情何限，更着浮槎兴不孤。咫尺仙山何处是，夜来魂梦绕清都。
春日楼上有寄
宋庠（宋代）

云叶西来拂画楼，江南何处不汀洲。
三春草绿王孙路，万海梅残陇使邮。
落照窗扉尘作马，黄昏帘幕月成鉤。
张衡藻思能多少，玉案貂襜各自愁。
金缕曲 其一 和守白韵，赠李释戡，稼轩体
姚华（清代）

渐近清秋节。等中年哀陶乐写，早凋玄发。觅地埋忧无处是，不道胸襟开豁。

穷更有诗为时杰。我欲饮冰嫌垒块，甚炎天耐得心肠热。

前梦冷，把人撇。

歌场吹笛横云裂。顿呼起豪情壮志，樱风芦雪。年少谈兵怀梵筴，胜是遗编残缺。

健羽迅春莺得说。易警凉柯思余睡，正清阴满地成愁绝。

斜日下，蝉凄咽。
观黄介夫寺丞所收丘潜画牛
梅尧臣（宋代）

丘画吴牛希戴嵩，吴牛角偃弯如弓。
老牯望{左牛右孛}犊望母，母下平坡离牧童。
牧童吹笛坡头坐，古树萧骚叶战风。
黄君买画都城中，不惜满贯穿青铜。
卖从谁家不肖子，传自几世贤卿翁。
今时贵人所尚同，竞借观玩题纸穷。
纸穷磊落见墨妙，东府西枢三四公。
应识古人丹青迹，又辨古人於物通。
一毛一尾不取次，岂以後代为盲聋。
愿推此意佐国论，况乃圣德同尧聪。
和李雁湖晚春即事八首
吴泳（宋代）

庭草如茵鹿养茸，体当生意属仙翁。
游龙不和千岩雨，却卷云根向洞中。
觱发寒威淡远空两峰谁镂玉西东后凋颜色分明在便是当年黄绮翁 其七
弘历（清代）

桃渐红时柳渐青，馀寒消尽落阶蓂。授时惕息深宫里，不共诗人醉野亭。
舍西晚眺示子聿
陆游（宋代）

秋涛常记犯灵胥，季子双髦尚髧如。
薄饭不为明日计，短檠相对十年余。
嗟予久合堕鬼录，怜汝犹能读父书。
西望牛头渺天际，永怀吾祖起家初。
答王仲钧两首
洪咨夔（宋代）

老镜风霜饱，离觞岁月悠。
曲多传郢水，诗亦到苏州。
拽转撩天鼻，抽将闹市头。
投林毋用急，时至会封侯。
泊船
薛季宣（宋代）

泊船在处即吾家，鲜得熸烹爨有槎。弄景日移烟岸柳，流香风度野薇花。

霞翻锦段浮江渚，水落涛纹隐岸沙。块坐朅来无一事，夜深远烧起殷霞。
短褐篇送沈子叔成出塞
徐渭（明代）

短褐不掩轩，伏剑赴远道。一夕度重关，春郊哭芳草。

芳草碧色黄河波，王孙不归愁奈何。当时洒血向何地，岁月今巳三年多。

万帐丛中拾遗骼，胡人悲号汉人擗。羁魂何用束榆皮，男子从来收马革。

忆昔何人正当路，若翁上书凡两度。请缨直欲系单于，借剑亲将斩师傅。

圣主如天万类容，夺官谪向边城去。曹操沽名不杀贤，终付祢衡与黄祖。

黄祖曾操江夏符，蓟门今亦近穹庐。逐臣犹自心孤愤，结客边庭欲破胡。

胡骑南来尘拍天，汉兵汉马踏成烟。汉吏愁将伏汉法，汉首函将虏级传。

将函汉虏浑閒事，伤心忽堕孤臣泪。飞书直是骂辕门，散金况复埋殇士。

埋殇士，骂辕门，君不杀人人杀君。青天飒然白日昏，浮云作雨有时晴。

只今万方仰圣明，子出北塞予南征。为倾斗酒都门外，箧里龙泉几度鸣。
句
魏瓘（宋代）

谁言岭外无霜雪，何事秋来亦满头。
早春残雪
裴虔馀（唐代）

霁日雕琼彩，幽庭减夜寒。梅飘馀片积，日堕晚光残。

零落偏依桂，霏微不掩兰。阴林披雾縠，小沼破冰盘。

曲槛霜凝砌，疏篁玉碎竿。已闻三径好，犹可访袁安。
和李民载梅花二首
吴芾（宋代）

褐衣怀玉未全贫，况有梅花作好春。
丽句与花相映发，总输天上谪仙人。
春阴
揭轨（明代）

梨花门巷泥活活，杨柳窗户绿阴阴。
轩车不来又几日，风雨相阴劳寸心。
舒州红稻宜晚饭，采石碧酒堪幽寻。
故人何可久不见，我有新诗阴共吟。
坡亭八景 其一 西山爽气
易奇际（明代）

共钓淩波去，西山欲拄颐。选山擎蕊榜，招隐忆芝眉。

山气佳仍淡，晴岚出愈奇。凭虚堪独赏，点抹未成诗。
志宏见和再次前韵 酴醾
李纲（宋代）

寒过春光还漏泄，酴醾架上花如雪。轻盈皓色讶梅开，芬馥清如胜兰茁。

龙须初引翠蔓长，玉质全看素英缀。

结成幽洞自深沈，荫此芳醪更奇绝。铜瓶只浸两三枝，如在根尘都不歇。

幽人赠我意已勤，却愧终朝烦采撷。子美惟愁花欲飞，渊明自爱门常闭。

寻芳须趁春未残，更喜晴天垂彩霓。
少年游·算来好景只如斯
纳兰性德（清代）

算来好景只如斯，惟许有情知。寻常风月，等闲谈笑，称意即相寻。
十年青鸟音尘断，往事不胜思。一钩残照，半帘飞絮，总是恼人时。
杂诗
李白（唐代）

白日与明月，昼夜尚不闲。况尔悠悠人，安得久世间。

传闻海水上，乃有蓬莱山。玉树生绿叶，灵仙每登攀。

一食驻玄发，再食留红颜。吾欲从此去，去之无时还。
送吴道明推官并问赵庄叔何公礼兄弟
李石（宋代）

送客涪水上，我家珠水湄。
我适归未得，此别那不思。
高才府从事，芙蕖映清池。
堂堂万卷书，乐此簿领卑。
公退得绕膝，戏彩笑脱颐。
山路宿雨乾，篱落黄橘垂。
归鞍三百里，处处吟酒旗。
赵子与南阳，衡门各栖迟。
下马恐问及，说与黄梅期。
尚念鸿雁行，冷落秋风吹。
鸿胪寺有开元中锡宴堂楼台池沼雅为胜绝荒凉…成四十韵
温庭筠（唐代）

明皇昔御极，神圣垂耿光。沈机发雷电，逸躅陵尧汤。

西覃积石山，北至穷发乡。四凶有獬豸，一臂无螳螂。

婵娟得神艳，郁烈闻国香。紫绦鸣羯鼓，玉管吹霓裳。

禄山未封侯，林甫才为郎。昭融廓日月，妥帖安纪纲。

群生到寿域，百辟趋明堂。四海正夷宴，一尘不飞扬。

天子自犹豫，侍臣宜乐康。轧然阊阖开，赤日生扶桑。

玉砌露盘纡，金壶漏丁当。剑佩相击触，左右随趋跄。

玄珠十二旒，红粉三千行。顾盻生羽翼，叱嗟回雪霜。

神霞凌云阁，春水骊山阳。盘斗九子粽，瓯擎五云浆。

双琼京兆博，七鼓邯郸娼。毰毸碧鸡斗，茏葱翠雉场。

仗官绣蔽膝，宝马金镂锡。椒涂隔鹦鹉，柘弹惊鸳鸯。

猗欤华国臣，鬓发俱苍苍。锡宴得幽致，车从真炜煌。

画鹢照鱼鳖，鸣驺乱甃鶬.飐滟荡碧波，炫煌迷横塘。

萦盈舞回雪，宛转歌绕梁。艳带画银络，宝梳金钿筐。

沈冥类汉相，醉倒疑楚狂。一旦紫微东，胡星森耀芒。

凭陵逐鲸鲵，唐突驱犬羊。纵火三月赤，战尘千里黄。

殽函与府寺，从此俱荒凉。兹地乃蔓草，故基摧坏墙。

枯池接断岸，唧唧啼寒螀。败荷塌作泥，死竹森如枪。

游人问老吏，相对聊感伤。岂必见麋鹿，然后堪回肠。

幸今遇太平，令节称羽觞。谁知曲江曲，岁岁栖鸾凰。
广轩夜望
楼钥（宋代）

点点万家灯，风清醉复醒。
广轩高绝处，俯瞰一天星。
寄蒋攸县砺二首
赵蕃（宋代）

湘山越岭纵怀归，可废当年靡盐诗。
府主甚贤宾得士，岂忧磨磷涅能缁。
元夕赐观灯诗（三首）
陈敬宗（明代）

中使传宣宴百官，珮声遥集五云端。
酒倾绿蚁开金瓮，馔脍苍云奉玉盘。
宝帐春回频送暖，瑶台雪霁不生寒。
侍臣沾醉蒙恩德，更敕都人近御看。
唐虞门 唐尧
周昙（唐代）

祆氛不起瑞烟轻，端拱垂衣日月明。传事四方无外役，茅茨深处土阶平。
游浮玉三首
蔡肇（宋代）

百川日夜赴清浔，此地朝宗见本心。
苍鹘养雏归绝壁，老蛟伏本护寒金。
江昏潭火何从起，岁旱豪牛或可沉。
谁把孤根掷天外，免令游客费闲吟。
山花子
白旃香（明代）

桁垂杨拂画桡，碧桃花处泛轻舠。六曲纹窗春水碧，赤阑桥。

绿舠红灯风细细，碧天明月夜迢迢。何事春来频载舠，听吹箫。
怀安养
释文珦（宋代）

容易抛乡国。漂流几风年。
痴儿竟何理，慈父必兴怜。
客泪东风里，归心落日边。
如今定当返，业已具西船。
经堕泪碑
任翻（唐代）

羊公传化地，千古事空存。碑已无文字，人犹敬子孙。

岘山长闭恨，汉水自流恩。数处烟岚色，分明是泪痕。
薄薄酒二首（并叙）
苏轼（宋代）

胶西先生赵明叔，家贫，好饮，不择酒而醉。
常云：薄薄酒，胜茶汤，丑丑妇，胜空房。
其言虽俚，而近乎达，故推而广之以补东州之乐府；既又以为未也，复自和一篇，聊以发览者之一噱云耳。
薄薄酒，胜茶汤；粗粗布，胜无裳；丑妻恶妾胜空房。
五更待漏靴满霜，不如三伏日高睡足北窗凉。
珠襦玉柙万人相送归北邙，不如悬鹑百结独坐负朝阳。
生前富贵，死后文章，百年瞬息万世忙。
夷齐盗跖俱亡羊，不如眼前一醉是非忧乐都两忘。
薄薄酒，饮两钟；粗粗布，著两重；美恶虽异醉暖同，丑妻恶妾寿乃公。
隐居求志义之従，本不计较东华尘土北窗风。
百年虽长要有终，富死未必输生穷。
但恐珠玉留君容，千载不朽遭樊崇。
文章自足欺盲聋，谁使一朝富贵面发红。
达人自达酒何功，世间是非忧乐本来空。
晚过王晋卿第移坐池上松杪凌霄烂开
李之仪（宋代）

清风习习醒毛骨，华屋高明占城北。胡床偶伴庾江州，万盖摇香俯澄碧。

阴森老树藤千尺，刻桷雕楹初未识。忽传绣障半天来，举头不是人间色。

方疑绚塔灯炤耀，更觉丽天星的历。此时遥望若神仙，结绮临春犹可忆。

徘徊欲去辄不忍，百种形容空叹息。乱点金钿翠被张，主人此况真难得。
长相思
申蕙（清代）

月满衣，叶满衣，玉漏初停银汉低。砧声到竹扉。

事已非，人已非，满目凄凉何日归。雁沉梦又稀。
碑匠
释普度（宋代）

点划纵横一脱新，之乎者也转精神。
只於黑白分明处，验尺寻行数墨人。
闲坐忆乐天以诗问酒熟未
刘禹锡（唐代）

案头开缥帙，肘后检青囊。唯有达生理，应无治老方。

减书存眼力，省事养心王。君酒何时熟，相携入醉乡。
宿孔镇观雨中蛛丝五首
杨万里（宋代）

雨打蛛丝不打蛛，雨来蛛入画檐隅。
网罗满腹输渠巧，也只蝇蚊命属渠。
从云路村取道入云端 其一
区怀年（明代）

晓发双峰石窦边，翠微晴色带炊烟。凌空直欲寒飞鸟，不数安期控鹤年。
襄阳蹋铜蹄歌三首 其三
萧衍（南北朝）

龙马紫金鞍，翠眊白玉羁。照耀双阙下，知是襄阳儿。
支硎寺看梅听僧家吹笛
王稚登（明代）

梅引何郎兴，山余支遁名。
寒泉似陇水，僧笛学羌声。
一雨花林寂，无人山殿清。
年年二三月，繁丽不堪行。
玉泉山寻望湖亭不见云已圮矣与友饮其址
冯元仲（清代）

石梁过溪去，木末一孤亭。剩有阶苔碧，不知湖草青。

闻曾留玉辇，因共倒银瓶。酣醉寻归路，桃源付窅冥。
贤者之孝二百四十首·李密
林同（宋代）

事亲苦日短，为子愿为兄。
恳恳报刘语，令不涕泗横。
阳武王安之寄兔鱼
梅尧臣（宋代）

原上一双兔，河中两尾鱼。
兔皮空被褐，鱼腹不藏书。
长跪置远意，故人情何如。
二物本潜伏，谁言罝网疏。
峥嵘岁亦晚，将驾归吾庐。
偈六十九首 其二
释道宁（宋代）

风搅长空，春云四起。六臂三头，徒誇唇觜。匝地普天，全非伴侣。

等閒拈出与君看，直下分明须荐取。
晚雨
郑刚中（宋代）

连日午后雨，势欲漂茅屋。
雨从炎海来，初不洗烦溽。
残虹挂云端，落照明如烛。
舍中不胜困，散步眺林簏。
浑地一叶动，寂立类枯木。
徘徊傍西檐，意颇不自足。
举扇招微风，送这入修竹。
和孙端叟蚕具十五首 其五 科斧
梅尧臣（宋代）

科桑持野斧，乳湿新磨刃。繁蘖一去除，肥条更丰润。

鲁叶大如掌，吴蚕食若骏。始时人谓戕，利倍今乃信。
谒金门·天色晚
赵廱（宋代）

天色晚。云外一筝斜雁。独凭阑干秋满眼。菊花寒尚浅。叶落香沟红泛。懒把新诗题怨。何处笛声三弄断。月迟帘未卷。